作者：陈人杰
词牌/韵律：沁园春

paragraphs: 诗不穷人，人道得诗，胜如得官。
有山川草木，纵横纸上，虫鱼鸟兽，飞动毫端。
水到渠成，风来帆速，廿四中书考不难。
惟诗也，是乾坤清气，造物须悭。
金张许史浑闲。
未必有功名久后看。
算南朝将相，到今几姓，西湖名胜，只说孤山。
象笏堆床，蝉冠满座，无此新诗传世间。
杜陵老，向年时也自，井冻衣寒。